প্রদেশ কংগ্রেসের সঙ্গে তর্কযুদ্ধে আরও এক পা এগিয়ে গেলেন মানস ভুঁইয়া। নিজে তো যাবেনই না, আগামিকাল, শনিবারের প্রস্তাবিত কংগ্রেস পরিষদীয় দলের বৈঠকের উদ্দেশ্য নিয়েই প্রশ্ন তুলে দিয়েছেন বর্ষীয়ান বিধায়ক। বৃহস্পতিবার ঘনিষ্ঠমহলে তিনি জানিয়েছেন, ওই বৈঠকে যাঁদের ডাকা হয়েছে, তাতে বিরোধ মেটানোর কোনও চেষ্টা দেখা যাচ্ছে না! যুযুধান দুই শিবির নিজের অবস্থানে অনড় থাকলে এবং পরিস্থিতি না-পাল্টালে আগামী সপ্তাহে দু’পক্ষকে নির্দিষ্ট ‘বার্তা’ দিতে পারে কংগ্রেস হাইকম্যান্ড। 
এরই মধ্যে কংগ্রেস রাজনীতির ঘোলাজলে মাছ ধরতে নেমেছেন বিজেপি’র রাজ্য সভাপতি দিলীপ ঘোষ। এদিন তিনি বলেন, ‘‘মানসবাবু দীর্ঘদিনের কংগ্রেস বিধায়ক। প্রদেশ কংগ্রেসের সভাপতিও ছিলেন। ওই পদের (পিএসি’র চেয়ারম্যান) জন্য তিনি যোগ্য।’’ তাঁর আরও সংযোজন, ‘‘কংগ্রেস তার ঘর সামলাতে পারে না! উল্টে সিপিএমকে নিয়ে এই রাজনীতি করছে!’’

পিএসি’র চেয়ারম্যান পদ নিয়ে বিতর্কে বিধানসভার বিরোধী দলনেতা আব্দুল মান্নানকে সামনে রাখলেও মানসের নিশানায় রয়েছেন প্রদেশ কংগ্রেসের পুরো ক্ষমতাসীন অংশই। প্রদেশ কংগ্রেস সভাপতি অধীর চৌধুরীর ডাকা বৈঠক ডেকেছেন অর্থহীন বলেই মনে করছেন সবংয়ের বিধায়ক। এদিন ঘনিষ্ঠমহলে মানস যা বলেছেন, তার অর্থ— মীমাংসার সদিচ্ছা নিয়ে ওই বৈঠক ডাকা হয়নি। কেন, তার ব্যাখ্যাও দিয়েছেন তিনি। মানস এদিন বলেন, ‘‘ওই বৈঠক হওয়ার কথা ছিল পরিষদীয় দলের। কিন্তু সেখানে দলের সাংসদ ও অন্য অনেককেই ডাকা হয়েছে। অনেককে বাদও দেওয়া হয়েছে পছন্দমতো।’’ প্রসঙ্গত, দলের তিন সাধারণ সম্পাদক অজয় ঘোষ, খালেদ এবাদুল্লা ও মনোজ পাণ্ডে বৈঠকে ডাক পাননি। ঘটনাচক্রে, দলে ওই তিনজনই মানসের ‘ঘনিষ্ঠ’ হিসাবে পরিচিত। 

বিক্ষুব্ধ নেতার এই ব্যাখ্যার মুখে এদিন অবশ্য নীরবই থেকেছেন মান্নান। বৈঠকের আগে নতুন করে কিছু বলার নেই বলেই জানিয়েছেন তিনি। তবে কংগ্রেসে মানস-বিরোধী হিসাবে পরিচিত এক নেতা বলেন, ‘‘প্রদেশ কংগ্রেসের বৈঠকে কেউ না-থাকলে তাঁকে হাইকম্যান্ডকে উপেক্ষার দায় নিতে হবে। তাহলে মানসের বিরুদ্ধে শৃঙ্খলাভঙ্গের অভিযোগ আরও জোরদার হবে। তারপর করণীয় ঠিক করে দেবে হাইকম্যান্ড।’’ এক বিধায়ক বলেন, ‘‘যে সিদ্ধান্ত নিয়ে মানসের ক্ষোভ, তা দলের সর্বোচ্চ নেতৃত্বের নীতিগত অবস্থান। জোটরক্ষার সেই অবস্থানকে চ্যালেঞ্জ করে চলেছেন মানস।’’ সেই ব্যাখ্যা খন্ডন করে মানসের দাবি, ‘‘প্রদেশ নেতৃত্ব ও দিল্লিকে ভুল বোঝানো হয়েছে!’’